Nos, Hugo humilis archipresbiter Trenorchiensis, notum facimus universalis presentes litteras inspecturis, quod nos vidimus, tenuimus, et diligenter coram nobis legi fecimus, litteras religiosorum virorum fratrum de Firmitate, non abolitas, non cancellatas, nec in aliqua sui parte viciatas, quarum tenor talis est. Notum sit omnibus futuris et presentibus, quod, anno ab Incarnatione domini Mo CCo LXXII, ego Jocerannus de Brancium frater Seguini et Sofridi, laudante Humberto canonico fratre meo, do et concedo pro remedio anime mee et antecessorum meorum, absque ulla retentione, Deo et sancte Marie, et monachis de Firmitate, seu omnibus quibus pro utilitate sue ecclesie dare voluerint, quoddam molendinum, et bateorem quod est Colungetes, prope Luniacum. Hoc donum feci in manu domni Guillelmi abbatis; Hugonis prioris; Seguini, et Sofridi, fratrum meorum. Testes : Jocerannus Grossus; Seguinus de Branceum, et Seguinus de la Sale nepotes mei; Hugo de Vinzelles. Sciendum quoque, quod postea, Stephanus de Neblens si quid in eodem molendino, vel in aqua habebat, predictis monachis, sive omnibus quibus pro utilitate sue ecclesie dare voluerint, in presentia domini Stephani Matiscensis episcopi, dedit atque concessit. Hujus rei testes : Guichardus decanus, Guillelmus de Viriaco archidiaconus, Galterius de Berziaco archidiaconus, Garinus de Iggiaco, Seguinus monachus et Humbertus frater ejus. Nos vero Hugo archipresbiter Trenorchiensis superius nominatus in hujus visionis testimonium presentibus litteris sigillum nostrum duximus apponendum, anno domini Mo CCo LXo primo, mense.